# Parc de Teodor Gonzàlez

El parc de Teodor Gonzàlez és una parc urbà de Tortosa (Baix Ebre) protegit com a bé cultural d'interès local. Durant molts anys va ser l'únic de la ciutat i forma part del seu eixample.

## Descripció

És un sector enjardinat de notables dimensions entre l'avinguda de la Generalitat, el carrer del Rosselló, el passeig Joan Moreira, l'avinguda de Lleida i l'antiga via del tren. Hi predominen els jardins i inclou uns pocs sectors semiconstruïts: un parell d'estanys –el llac vell però no conté aigua– amb un passeig porticat amb baranes de rocalla, simulant pedra tosca, dos zones de jocs infantils, una d'activitats físiques a l'aire lliure, un antic espai firal anomenat la Nau i un cèntric establiment de restauració. Aquesta construcció de 1948 és d'una sola planta i base rectangular, i combina l'obra de maçoneria amb pilastres d'obra de maó vista. A la banda posterior s'hi ha afegit una estança d'estructura de ferro i vidres com a ampliació.
El conjunt del parc no està delimitat per cap tanca, sinó que s'obre lliurement a la ciutat i al riu. El llac nou de 1918 i el passeig porticat són els elements que més bé preludien el modernisme, implantat plenament a Catalunya uns anys després de l'inici del parc.
Pel que fa a l'arbrat del parc, hi trobem un passeig central de plàtans d'Índies centenaris de grans dimensions, palmeres datileres, palmeres xilenes, magnòlies, pins, alguns plàtans, cedres i carrasques, entre altres espècies.
Al parc hi ha l'antiga Llotja medieval —l'antiga porxada del blat—, traslladada pedra a pedra l'any 1933 des del seu emplaçament original i avui condicionada per ser la Casa dels Gegants; una locomotora de vapor del desaparegut carrilet a la Cava, instal·lada el 1968, i un espai dedicat al poeta Gerard Vergés. Fins al 6 de novembre de 2018 hi va haver un monòlit dedicat a la "promoción Ebro" de la Guàrdia Civil (1968) amb al·lusions a la dictadura franquista obra de Lluís M. Saumells.
L'any 1918 el parc també va acollir un momument dedicat a l'escultor Agustí Querol i Subirats.

## Història

El conjunt fou projectat per Joan Abril i Guanyabens i executat entre 1885 i 1892. Els terrenys on se situa el parc havien estat ocupats fins aleshores per les drassanes i els filadors, indústries que l'aparició del ferrocarril havia fet desaparèixer. Part de l'espai que ocupà, d'altra banda, es va guanyar al riu amb el material resultant de l'enderroc de les fortificacions del segle XVII que defensaven i tancaven a la capital de l'Ebre.
Esta zona verda des del 1956 porta el nom del polític tortosí Teodor Gonzàlez i Cabanne (Tortosa, 1837-1910).

## Galeria d'imatges

* Locomotora del carrilet i carrasca
* Locomotora de vapor del carrilet restaurada l'any 2015
* Llotja medieval
* Passeig porticat
* Pèrgola modernista
* Restaurant

## Vegeu també

* Llista de monuments de Tortosa (ciutat)
* Casa Pallarès
* Estació del Carrilet
* Casa Pinyana

## Referències

* 1 2 «Parc de Teodor Gonzàlez». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 28 agost 2014].
* ↑ «Parc municipal Teodor González de Tortosa». Viu l'Ebre: Terres de l'Ebre; turisme, activitats, escapades, packs i experiències. Arxivat de l'original el 2016-03-07. [Consulta: 12 setembre 2014].
* ↑ El 5 de novembre de 2018 va aprovar-se una moció al Ple de l'Ajuntament de Tortosa amb la que se demanava la seva retirada que va obtenir 17 vots a favor (PDeCAT, ERC, Movem i la CUP, que la presentava) i el vot en contra del PSC i de l'únic regidor del PP. L'endemà, 6 de novembre al migdia, el monument era desmantellat després de 50 anys.
* ↑ El bust es guarda al Museu de Tortosa.